  Наталья Тетерина 24-тӥ куартолэзьлы тысё но пуртэсо валэс юосты кизён ужъёс Удмуртиын 98 процентлы йылпумъямын. Кылем арысь та вакытэн ик ӵошатыса, со 6 процентлы тросгес. Со сярысь туннэ, 25-тӥ куартолэзе, журналистъёсын пумиськылыкуз элькунысь гурт возёсъя но сиён-юонъя министр Ольга Абрамова ивортӥз. Туннэ ми кизёнэз йылпумъям Алнаш ёросын, Вавож ёросын, Грак ёросын, Кез, Кизнер, Пичи Пурга, Можга, Сюмси, Ува, Шаркан ёросъёсын. Озьыен, та ӧръя пумыз матын ни Ольга Абрамова, Удмуртиысь гурт возёсъя но сиён-юонъя министрСолэн кылъёсызъя, озьы ик та дыре етӥн кизён азьланьтӥське. Туннэ нуналлы кидыс куинь но ӝыны сюрс гектар музъеме согемын ни — со чакламлэсь 80 процентэз. Кылем арысь та нуналлы 3 сюрс 800 гектаре етӥн киземын вал.  Со сяна, Удмуртиысь возёсъёс 16 но ӝыны сюрс гектаре кукуруз кизизы ни. Вавож ёрос, элькунысь одӥгез азьмынӥсь ёрос, та ужез но йылпумъяз ни. Кизён ужъёслэн ӝоглыксы, со пӧлын турын кизён ӝоглык, кукуруз кизён ӝоглык, милемлы оскон сётэ, умой куазь луиз ке, милемлы пудо сиён быдэсак тырмоз. Татын мон страховой запас сярысь но верасько Ольга Абрамова, Удмуртиысь гурт возёсъя но сиён-юонъя министрУдысэтлэн кивалтӥсез пусйиз, туэ трос ю-тысь жильдэмез возьмано ӧвӧл, малы ке шуоно кизёнлы дасяськыку тросэзлэн возёсъёслэн коньдонэн шугъяськонъёссы вал, соин ик уноез музъемъёс минерал ватсэтъёстэк кылизы. Со сяна, туэ кылем арлэсь 5 сюрс гектарлы тросгес музъемъёс вылэ тысё но путрэсо валэс юосты кизьыны чакламын вал, но куд-ог возёсъёс бусыоссэс кизьытэк кельтӥзы, шуэ гурт возёсъя министр. «Ми валаськом, скалъёслы, сюро таза пудолы со ю, кудзэ ми будэтӥськом, тырмоз. Парсь но тылобурдо вордӥсьёслы ватсаса кулэлык вань, но со ӵемысь быдэсме предприятиос ю басьтэмен, малы ке шуоно потэ-а, уг-а, но милям со дуногес», — валэктӥз Ольга Абрамова. Тегъёс: Ижкар Удмуртия гуртвозёс мерттӥськон гуртвозёсъяминистерство ОльгаАбрамова  